Ομιλία της προέδρου του ΛΕΚ Καβάλας Μαρίνας Φιλιππίδου

Σας καλωσορίζω εκ μέρους του ΔΣ   στο  Λύκειο Ελληνίδων Καβάλας  και σας ευχαριστώ   που είστε σήμερα εδώ για την εκδήλωση που διοργανώσαμε μαζί με την Περιφέρεια ΑΜΘ και την ΠΕ Καβάλας για να τιμήσουμε την Παγκόσμια Ημέρα της Γυναίκας (8η Μαρτίου),  και ευχαριστώ πολύ τον   κο Μαρκόπουλο, τον κοΤοψίδη, την ομιλήτρια την κα Μαρία Μιχαλοπούλου και την παρουσιάστριά μας κα Μαρία Δεληκωνσταντίνου.

Η ημέρα αυτή -8η Μαρτίου- δεν είναι  εορτή αλλά μία ημέρα υπενθύμισης των αγώνων  των γυναικών για ισότητα, δικαιώματα και αξιοπρέπεια. ΗΓυναίκα στη σύγχρονη  κοινωνία έχει διανύσει μια μακρά και  δύσκολη πορεία. Από την εποχή που έπρεπε να αγωνιστεί για τα αυτονόητα -το δικαίωμα στην εκπαίδευση, στην εργασία, για το δικαίωμα του εκλέγειν και του εκλέγεσθαι, - και μέχρι σήμερα που εξακολουθεί να διεκδικεί ίσες ευκαιρίες, την εξάλειψη  της βίας και την ουσιαστική συμμετοχή της όλους τους τομείς τη ζωής της. Η ανισότητα στη εργασία, οι μισθολογικές διαφορές στην εργασία, στερεότυπα που θέλουν τη γυναίκα να ισορροπεί διαρκώς ανάμεσα σε οικογένεια και καριέρα, έμφυλη βία, κακοποίηση παρενόχληση, μικρός αριθμός των γυναικών στα κέντρα αποφάσεων και σε θέσεις ευθύνης είναι προκλήσεις που καλούμαστε να αντιμετωπίσουμε.

Το Λύκειο Ελληνίδων Καβάλας συνδέεται άμεσα με τους αγώνες των γυναικών  γιατί    η ιδρύτρια  του Λυκείου των Ελληνίδων στην Αθήνα το έτος 1911, η  Καλλιρόη Παρρέν,   ήταν μία από τις πρώτες και σημαντικές φεμινίστριες της χώρας, συγγραφέας, δημοσιογράφος, υπήρξε ένθερμη υπέρμαχος των δικαιωμάτων των γυναικών, ιδιαίτερα στην εκπαίδευση και στην εργασία και ίδρυσε πολλά κοινωφελή ιδρύματα για άπορες κυρίως γυναίκες και με ανίατες ασθένειες.

Ήταν αυτή που κατάφερε να αρθρογραφεί και να εκδίδει την ΕΦΗΜΕΡΙΣ ΤΩΝ ΚΥΡΙΩΝ το έτος 1887 και για 30 χρόνια. Ήταν αυτή που κατάφερε να εισαχθούν γυναίκες στο Πανεπιστήμιο το 1890 μετά από 60 περίπου έτη από τότε που ιδρύθηκε το ελληνικό κράτος (1830). Αγωνίσθηκε και για το δικαίωμα του εκλέγειν και εκλέγεσθαι το οποίο ίσχυσε για τη γυναίκα μόλις το έτος 1953, δηλαδή 123 χρόνια μετά την ίδρυση του ελληνικού κράτους. Ενώ βέβαια η ισότητα γυναικών και ανδρών στην Ελλάδα κατοχυρώθηκε μόλις προσφάτως στο Σύνταγμα του 1975, δηλαδή 145 χρόνια μετά την ίδρυση του ελληνικού κράτους.

Το Λύκειο Ελληνίδων Καβάλας ιδρύθηκε το έτος 1945, αμέσως μετά το Β Παγκόσμιο Πόλεμο και την Κατοχή, με πρωτοβουλία της Ευαγγελίας Νικολούδη διδασκάλισσας από το Λιμένα της Θάσου και τον Σπύρο Θεοδωρίδη, Πρόεδρο του Συλλόγου Προσφύγων Ν.Καβάλας.

 Η Γενική Συνέλευση του Λ.Ε.Κ. αριθμείται σήμερα από 145 μέλη και μόνο γυναίκες. Το Διοικητικό του Συμβούλιο αποτελείται από 15 μέλη τετραετούς θητείας.

Θεμελιώδεις καταστατικοί σκοποί του Λυκείου, πολιτιστικού και κοινωνικού χαρακτήρα είναι :

 **1)Η αναγέννηση και διατήρηση των ελληνικών εθίμων και παραδόσεων και ιδιαίτερα του Νομού Καβάλας , της λοιπής Μακεδονίας και Θράκης.**

 **2) Η στήριξη και η ενίσχυση της γυναίκας που εργάζεται σε οποιοδήποτε κλάδο.**

 **3) Ο διαφωτισμός της μητέρας στα καθήκοντα της καθώς και η προστασία των απόρων μητέρων και παιδιών.**

 Στα 80 χρόνια από την ίδρυσή του, το Λύκειο Ελληνίδων, έχει αναπτύξει πολλές φιλανθρωπικές, φεμινιστικές, εθνικές, περιβαλλοντικές, αθλητικές και πολιτιστικές δραστηριότητες και συνεργασίες με δημόσιους φορείς και άλλα σωματεία της πόλης. Έχει πραγματοποιήσει πλήθος σημαντικών μουσικοχορευτικών και θεατρικών εκδηλώσεων, ομιλίες ιατρικού, ιστορικού και κοινωνικού περιεχομένου, βιβλιοπαρουσιάσεις, διαλέξεις, εκθέσεις ζωγραφικής και φωτογραφίας, σεμινάρια, συνέδρια κ.α. - Έχει λάβει μέρος σε φεστιβάλ του εξωτερικού και του εσωτερικού και η ιματιοθήκη του διαθέτει πολλές αυθεντικές ελληνικές παραδοσιακές φορεσιές αλλά και πιστά αντίγραφα. Όλες οι δράσεις στόχο είχαν και έχουν τη βελτίωση του βιοτικού και πνευματικού επιπέδου της κοινωνίας και πρώτιστα της τοπικής.

 Ευχαριστώ πολύτον κοΤοψίδη και τον κο Μαρκόπουλο για την βράβευση του Λυκείου Ελληνίδων Καβάλας η οποία γίνεται με αφορμή  την Παγκόσμια Ημέρα της Γυναίκας καισυμπίπτει με την συμπλήρωση και τον εορτασμό των 80 χρόνιων λειτουργίας του και αυτό μας δίνει δύναμη να συνεχίσουμε να αγωνιζόμαστε για μία καλύτερη κοινωνία και να μεταλαμπαδεύσουμε και στις νέες γενιές την αγάπη μας για την ελληνική παράδοση και τον άνθρωπο γενικότερα!Τους ευχαριστώ μέσα από την καρδιά μου που έδωσαν την ευκαιρία να τιμηθεί το έργο όλων των γυναικών του Λυκείου Ελληνίδων Καβάλας από το 1945 ως σήμερα. Ειδικά το έργο των γυναικών που εργάστηκαν σε δύσκολες συνθήκες από το 1945 και δεν βρίσκονται πια στη ζωή! **Το βραβείο αυτό είναι ένας φόρος τιμής σε όλες τις γυναίκες του Λυκείου Ελληνίδων Καβάλας.**

Θερμά Συγχαρητήρια και στις γυναίκες που βραβεύονται σήμερα, την κα Μιχαλοπούλου, την κα Χριστίνα Πεταλά, την κα Αναστασία Αντωνίου Πούγγουρα, την Ρεγγίνα Μακέδου, την κα Εύα Πασαλίδου και την κα Σοφία Ιωσηφίδου για την δυναμική και ξεχωριστή τους δράση.